3.4.6-mavzu. “Syujetli-rolli oʻyinlar va sahnalashtirish rivojlanish markazida taʼlimiy faoliyatni takomillashtirish
(nazariy mashg’ulot, 2 soat)

1. “Syujetli-rolli oʻyinlar va sahnalashtirish” rivojlanish markazining pedagogik jarayonining mazmuni.
Bu markaz o‘z ichiga guruhimizda yillar davomida ishlab kelgan "Mehmon mehmon", "Oila", "Shifoxona", "Maktab", "Atele", "Sartaroshxona", "Oshxona", "Do‘kon" o‘yinlarini olgan bo‘lib, markaz deyarli har kuni ishlaydi. Bolalarga o‘yin mavzusini tushuntiring, jihozlarni ta’minlab qo‘ying va o‘zingiz chetdan kuzating. Ular sizga shunday o‘ynab berishadi, ko‘rib hayratlanasiz. Chunki bola 17 ota-onasi bilan shifoxonaga, do‘konga, mehmonga, sartarashxonaga borayapti. U yerdagi kattalar muloqotini eshitayapti. Muomala madaniyatidan andoza olayapti. Ko‘rganlari asosida sizga rol o‘ynab berayapti. Demak ushbu markaz biz va ota onalar uchun ko‘zgu vazifasini bajaradi. Bolalardagi noto‘g‘ri tushunchalarni ertalabki va kechki soatlarda, pedagogik jarayonlarda to‘g‘irlab ketish lozim. Markazda joylashtirilgan o‘yinlar iloji boricha bir-birini to‘ldirishga harakat qilishi lozim. Ya’ni "Mehmon-mehmon" o‘yini oldida albatta "Oshxona" bo‘lishi, ovqat tayyorlash uchun kerakli mahsulotlarni olib kelish uchun "Do‘kon" o‘yini, mehmonga borish uchun kiyim kerak "Atele" o‘yini, soch turmaklash uchun "Sartaroshxona" o‘yini o‘z -o‘zidan bolalar tomonidan qo‘shib ketiladi. Shuning uchun ham bu markazga bolalar ko‘proq intilishadi. Markaz bolaga nima beradi? Eng avvalo bolaning nutqi rivojlanadi, kattalar bilan muloqot qilishni o‘rganadi, qarindosh- urug‘chilikni tushunadi. Mehmondo‘stlik va mehmonda bo‘lish odobi tarbiyalanadi, kattalar mehnati bilan tanishadi, kasblarga qiziqish uyg‘onadi. Ma’lum bir kasbni tanlashning ilk bosqichlari boshlanadi. Bolaning tasavvuri kengayadi. O‘rtoqlaridan bilmaganlarini o‘rganadi, pul bilan muomala qilishning dastlabki bosqichlarini bajaradi. Oilasi, oiladagi yaxshi va yomon odatlar haqidagi ma’lumotlar bola tomonidan o‘zi bilmagan holda beriladi. Tarbiyachi tomonidan kuzatilgan holatlar yuzasidan ota-onalar bilan hamkorlik boshlanadi. Pedagogik tavsiyalar beriladi. Bolalar bilan yakka ishlash rejalari tuziladi. Drammalashtirish borasida teatr turlariga murojaat qilamiz. Soya teatri, barmoq teatri, qo‘g‘irchoq teatri, stol teatrlari bo‘yicha pedagoglarimiz tushunchalarga ega. Va yana biri bu bolalar tomonidan badiiy asarlarni sahnalashtirishdir. Asar bolalarga yaxshi tanish bo‘lsa uni albatta sahnalashtirishga qiynalmaydilar. Buning uchun kostyumlar, dekoratsiyalar, jihozlar bo‘lishi shart. 
1. Markazdan o‘rin olgan o‘yinlar uchun joy ajratish. 
2. Mavzusi jihatidan mos bo‘lgan o‘yinlarni yonma yon qo‘yish. 
3. O‘yinlar uchun tanlangan jihozlar bolalar yoshiga mos bo‘lishi 
4. Jihozlarning havsizligi ta’minlangan bo‘lishi.  
5. O‘yinlarning mavzusini markazga qo‘yilgan talabdan kelib chiqib o‘zgartirish. 
Masalan "Do‘kon" o‘yini dasturga olingan barcha mavzular uchun mos keladi. "Kuz" mavzusida sabzavot va mevalar do‘koni, “O‘yinchoqlar” mavzusida o‘yinchoqlar do‘koni va hakazo davom etadi. Demak ushbu o‘yinning jihozlari turlicha bo‘ladi. 
6. Markazga kirishdan oldin bolalarga o‘yinning maqsadi va mazmunini tushuntirish yoki eslatish. 
7. O‘yin davomida havfsizlik qoidalariga rioya qilish.
  Sahnalashtirish faoliyatida qatnashish orqali bolalar atrof-olamdagi dunyoni rang-barang tasvirlar va turli xil tovushlar yordamida taniydilar, mohirlik bilan yaratilgan savollar esa ularni tahlil qilish, xulosalar va umumlashtiruvlar berishga undaydi. Qahramonlarning ifodali replikatsiyalari va shaxsiy mulohazalari orqali bolalarning so‘z boyligi asta-sekin gavdalanadi. Bolaning ijro etayotgan roli, ayniqsa boshqa personajlar bilan bo‘ladigan suhbati uning aniq, ravshan va tushunarli so‘zlashishiga majbur etadi. Shunday ekan, sahnalashtirish faoliyati ifodali nutq hamda intellektual va badiiy-estetik tarbiyaning shakllanishiga taalluqli bo‘lgan ko‘pgina pedagogik masalalarni hal etish imkonini beradi. Shuningdek, u bolaning sezgi, histuyg‘ulari namoyon bo‘lishida beqiyos manba hisoblanadi, ma’naviy boyligini oshiradi. Demak, sahnalashtirish faoliyati bolaning hamkorlikdagi faoliyatini tashkil etishda zarur bo‘lgan shart-sharoit, ya’ni empatiyaning rivojlanishida muhim vosita hisoblanadi. Sahnalashtirish faoliyati har qaysi adabiy asar yoki ertak axloqiy yo‘nalishga ega ekanligi sababli xulq-atvorning ijtimoiy ko‘nikmalar tajribasini shakllantirishga imkon beradi. Pirovardida, bola olamni aql va yurak bilan anglaydi, yaxshilik va yomonlikka nisbatan o‘z fikrini bildiradi. Sevimli qahramonlarga taqlid qilish va tenglashish uchun namuna bo‘lib qoladi. Bolaning sevimli obraziga nisbatan aynan shunday tenglashuv qobiliyati pedagoglarga sahnalashtirish faoliyati orqali bolalarga ijobiy ta’sir ko‘rsatishga imkon beradi. Shunday ekan, sahnalashtirish faoliyati bilan bog‘liq mashg‘ulotlar bolalarning har tomonlama yetuk bo‘lishida katta ahamiyatga ega ekan. Aynan shuning uchun maktabgacha ta’lim tashkilotlarida olib boriladigan ishlarning tarkibi va usullarining muvaqqat (ibratli) talabida maxsus “Bolaning sahnalashtirish faoliyatida rivojlanishi” nomli bo‘limi ajratilgan. Unda qayd etilishicha, pedagog: - sahnalashtirish faoliyatida bolalarning ijodiy faolligini rivojlantirish uchun shart-sharoit yaratish (ijrochilik mahoratini rag‘batlantirish, har bir chiqishda erkin va bemalol harakatini rivojlantirish, mimika vositalari, ifodali harakatlar va intonatsiyalar yordamida improvizatsiyani gavdalantirish va h.k.); - bolalarni teatr madaniyati bilan tanishtirish (teatr moslamalari, teatr janrlari hamda qo‘g‘irchoq teatrlarining barcha turlari bilan tanishtirish); - teatr faoliyatining boshqa faoliyat turlari bilan yagona pedagogik jarayonda o‘zaro bog‘liqligini ta’minlay bilishi kerak; Teatr faoliyati bilan shug‘ullanadigan studiyalarda MTT tarbiyachilari va ota-onalar qatnashishi mumkin. Bu juda muhim, bolalarning va kattalarning hamkorlikdagi ijodiy faoliyatida hayot rejimiga nisbatan an’anaviy yondashuvni yengib o‘tishga yordam beradi. Sahnalashtirish faoliyatining bunday tashkil etilishi bolalarda nafaqat bilim va ko‘nikmalarning paydo bo‘lishi, qobiliyat va ijodiylikning rivojlanishiga, balki ularning boshqa guruhdagi bolalar hamda kattalar bilan o‘zaro aloqada bo‘lishlariga imkon yaratadi. Bundan tashqari, hamkorlikdagi faoliyat orqali tarbiyalanuvchilar bolalarni, ayniqsa ularning xarakterlari, orzulari va niyatlarini yaxshiroq bilib oladilar. Kichkina bolalarni hurmat qilishga, ular uchun qayg‘urishga, kattalar va bolalar o‘rtasida ishonch paydo bo‘lishiga asoslangan muhit yaratiladi. Bunday muhit sahnalashtirish faoliyatida bolaning shaxs bo‘lib rivojlanishida asosiy vosita hamda uning shaxsiy bilimlari va ijtimoiy tajribasining manbai hisoblanadi. Bunda ko‘rgazmali-fazoviy muhit bolalarning nafaqat hamkorlikdagi sahnalashtirish faoliyatini ta’minlaydi, balki har bir bolaning mustaqil ijod qilishi uchun asosiy manba va o‘zini-o‘zi shakllantirish borasida o‘ziga xos muhit hisoblanadi. Shuning uchun sahnalashtirish faoliyatini ta’minlovchi ko‘rgazmali-fazoviy muhitni loyihalashtirishda quyidagilarni hisobga olish maqsadga muvofiqdir: - bolaning shaxsiy ijtimoiy-ruhiy xususiyatlari; - shaxsiy qiziqishlari, afzal tomonlari va uinig ehtiyojlari; - ijodiy qobiliyati, qiziquvchanligi va yangiliklarga intiluvchanligi; - yoshiga xos va rolli o‘yinlar xususiyatlari Maktabgacha yoshdagi bolalarning shaxsiy ijtimoiy-ruhiy xususiyatlarini rivojlantirish, shaxsiy qiziqishlari, ehtiyojlari va ishtiyoqlarini amalga oshirish uchun ko‘rgazmali-fazoviy muhit tanlash erkinligi va huquqini ta’minlab berishi kerak. Shuning uchun sahnalashtirish faoliyatining hududida qo‘g‘irchoq teatrining har xil turlari, bolalar chizgan rasmlari va shu kabilar bo‘lishi kerak. Bundan tashqari, har xil bolalarning qiziqishlariga mo‘ljallangan materialllar doimiy ravishda yangilanib turilishi kerak. Bularning barchasi esa tarbiyachining har bitta bola bilan alohida-alohida shug‘ullanishi uchun barcha shart-sharoitlarni yaratib beradi. Qiziquvchanlik va yangiliklarga nisbatan intiluvchanlikning rivojlanishi spektakl uchun kerakli bo‘lgan atributlar, dekoratsiyalar va kostyumlarni tayyorlashda turli materiallar yordamida yaratish, modellashtirish va sinovdan o‘tkazish uchun barcha imkoniyatlarga asoslanadi, Sahnalashtirish faoliyatining hududida tabiiy materillar, matolar va kostyumlar mavjud bo‘lishi kerak. Bolalarning ijodiy qobiliyatlarini ochib berish uchun bolalarning sahnalashtirish faoliyati bo‘yicha maxsus mashg‘ulotlar, studiyalarga oid ishlar va turli-tuman bayram tomoshalari o‘tkazish uchun maxsus yarim funksiya bajaruvchi maxsus (musiqali va teatr zallari, grim xonasi, ertak xonasi va boshqalar) binolar ham mavjud bo‘lishi kerak. Kichik yoshdagi guruh bolalari uchin eng oddiysi va eng osoni stol ustidagi qo‘g‘irchoq teatri hisoblanadi. Bu kabi teatr uchun qo‘g‘orchoqlarni har qanday mato, porolon, yung va charm bo‘lagidan tikib olsa ham bo‘laveradi. Stol ustidagi qo‘g‘irchoq teatrini to‘qishning har xil turlarida foydalaniladigan ilgaklar va to‘qish moslamalari bilan bog‘lash mumkin. Qoshiqlar bilan sahnalashtirilgan teatr bolalarga qo‘g‘irchoqlarni boshqarish yo‘llarini o‘rgatadi. Maktabga tayyorlovchi guruhlarda bolalar tayoqli va katta-katta ko‘rinishli qo‘g‘irchoqlar bilan tanishadilar. Bunday qo‘g‘irchoqlar qo‘lga taqiladigan qo‘g‘irchoqlardan o‘zining katta o‘lchamdaligi bilan farq qiladi. Trostli qo‘g‘irchoqlarda qo‘g‘irchoqlarni boshqarish qo‘lga taqiladigan qo‘g‘irchoqlarga qaraganda qiyinroq, lekin imkoniyatlari juda kengdir. Bolalarning rolli o‘yinlar xususiyatlarini hisobga olish maqsadida sahnalashtirilgan faoliyat uchun mo‘ljallangan hudud jihozlari o‘g‘il bolalar hamda qiz bolalarning qiziqishlariga javob berishi kerak. Shunday ekan, bolalarning sahnalashtirilgan faoliyatining hududini loyihalashtirish ko‘rgazmali-fazoviy muhitni yaratishning asosiy tamoyillariga rioya etishni nazarda tutadi. Bular quyidagilar: - bolalarning hamkorlikdagi va shaxsiy faoliyati orasida muvozanatni ta’minlash; - norasmiy hududni tashkil etish; - tanlov xarakteri va erkinligini ta’minlash; - modellashtirish, qidirish va tajriba qilish uchun shart-sharoitlarni yaratish binolar va asbob-uskunalardan juda ko‘p foydalanish; - jihozlar va materiallarning yoshi va jinsiga moslashtirilishi. Sahnalashtirilgan faoliyat bo‘yicha mashg‘ulotlar quyidagilardan iborat: - qo‘g‘irchoq teatrini tomosha qilish va ular haqida suhbatlashish; - drammalashtirish o‘yinlari; - turli xil hikoyalar va sahna asarlarini tayyorlash va ijro etish; - ifodali ijroni shakllantirish bo‘yicha mashqlar (og‘zaki va og‘zaki bo‘lmagan); - axloqiy mashg‘ulotlar bo‘yicha alohida mashg‘ulotlar; - bolalarning ijtimoiy va hissiy rivojlanishi uchun mashqlar. Bolalarning sahnalashtirish faoliyati, albatta, o‘z-o‘zidan kelib chiqmaydi. Bu masalada ushbu jarayonni yaxshi boshqara oladigan tarbiyachining roli juda katta ahamiyatga ega. Ta’kidlash lozimki, bir vaqtning o‘zida bilim berish, tarbiyalash va rivojlantirish vazifalarini bajaruvchi sahnalashtirish faoliyati sahna chiqishlarini tayyorlashga hech qanday ta’sir ko‘rsatmaydi. Ularning mazmuni, shakllari va amalga oshirish usullari uchta asosiy maqsadni bir vaqtning o‘zida amalga oshirishi kerak: 
 Teatr va ijro faoliyati ko‘nikmalari va nutqini rivojlantirish; 
 Ijodkorlik muhitini yaratish; 
 bolalarni ijtimoiy va hissiy jihatdan rivojlantirish.
 Sahnalashtirish faoliyatining mazmuni nafaqat adabiy asar yoki ertak matni bilan tanishish, balki yuz ifodalari, harakat, kostyum va boshqalar, ya’ni ifodali o‘qishda muhim ahamiyatga bo‘lgan “belgilar” bilan ham tanishishdan iborat, Har qanday sharoitda ham hech qanday bosim, taqqoslash, baho berish, hukm o‘tkazish mumkin emas. Aksincha, bolalarning fikr bildirishga, ichki faolligini namoyon etishlariga imkon yaratish kerak. Pedagog bolalarga o‘zining aktyorlik faoliyatidan kelib chiqib tazyiq o‘tkazmasligi va uni tomoshabinga aylantirib qo‘ymasligi kerak. Bolalarning sahnaga qo‘rqmasdan chiqishlariga e’tibor berishlari kerak. “Aktyor” va “tomoshabin”, ya’ni har doim ijro etuvchi va boshqalarning “ijro etishini” har doim tomosha qiluvchi o‘rtasida farq bo‘lmasligi kerak. Sahnalashtirish faoliyatini tayyorgarlik bir qancha bosqichlarda amalga oshiriladi. Avvalo tarbiyachi asarni ifodali qilib o‘qib berishi kerak, keyin esa u haqda bolalar bilan nafaqat mazmuni haqida, balki alohida ifoda vositalari borasida suhbatlashishi kerak. Pedagog har bitta bolani juda yaxshi bilishi, har qanday asarni eshitib qanday ta’sirlanishini bilishi kerak. Agar “u yaxshilik va yomonlik o‘rtasidagi nizo uchun kuyunmasa, uning ko‘zlarida xursandchilik aks etmasa- bu degani, uning yuragida nimadir bo‘lgan” va pedagog uning parchalangan yuragini asliga qaytarishi uchun ko‘p harakat qilishi kerak. Shunga muvofiq, tarbiyachi oldida ikkita asosiy masala ko‘ndalang turibdi: bola nimani his qilayotganligini tushunishi, uning qayg‘usi nimaga yo‘nalganligi va ularning qanchalik chuqur va jiddiy ekanligini bilishi ; - bolaga o‘z fikrini erkin va to‘liq bildirishi uchun yordam berishi, asar qahramonlariga yordam berishi uchun alohida sharoitlar yaratishi. Bolalarga ertak qahramonlarining imitatsion harakatlarini jismoniy hamda musiqali mashg‘ulotlar va erkin holatlarida o‘rgatish mumkin. Qahramonlarning harakatdagi fe’l-atvorini musiqa yordamida yetkazib beriladi. Sahnalashtirish faoliyati bo‘yicha mashg‘ulotlar ertaklarni maromida ijro etish, illyustratsiyalar bo‘yicha rollarni ijro etish, hayotdan olingan (kulgili voqealar, qiziqarli hodisalar) mavzuga mos mustaqil improvizatsiyalardan iborat. Mashg‘ulotlar asosan yagona sxema bo‘yicha tuziladi: 
 Mavzuga kirish, ruhiy kayfiyatni yaratish; 
 Tarbiyachi va har bir bola o‘zining ijodiy salohiyatini namoyish eta oladigan (turli ko‘rinishdagi) sahnalashtirish faoliyati; 
 sahnalashtirish faoliyatining muvaffaqiyatini ta’minlab beruvchi ruhiy holatni kiritish;
 Shunday qilib, o‘z-o‘ziga ishonch va xulqning ijtimoiy ko‘nikmalarini rivojlantirishga bu kabi sahnalashtirish faoliyatini tashkil etish lozimki, bunda har bir bola o‘zini qandaydir rolni erkin ijro eta olishi kerak. Buning uchun turli xil uslublardan foydalanish kerak: - bolalar tomonidan o‘zlari istagan rolni tanlash; - bosh rolga jur’atsizroq, tortinchoq bolalarni tanlab olish; - rollarni kartochkalar bo‘yicha taqsimlash (bolalar tarbiyachi qo‘lidan ertak qahramonining rasmi ifodalangan har qanday kartochkani oladilar); - rollarni juft-juft bo‘lib o‘ynash. Bolalarning ijtimoiy-ruhiy rivojlanishiga bolalarning o‘ziga nisbatan bo‘lgan ishonchini tarbiyalash, ijtimoiy ko‘nikmalarini rivojlantirish, histuyg‘ularini shakllantirish bo‘yicha ma’lum bir muammolarni hal etishga qaratilgan turli voqealar va maxsus to‘qib chiqarilgan ertaklar yordam beradi. Xulosa qilib aytganda, bolalarning sahnalashtirish faoliyatini rivojlantirish va ularning ruhiy-sezgi tajribalarini jamlash – ota-onalarni ham jalb etilishini talab qiladigan uzoq muddatli ish hisoblanadi. Mazkur masala bo‘yicha kattalar manfaatlarini faollashtirishga kattalar va bolalar bir xil ishtirokchi sifatida qatnashuvchi mavzuga oid kechalar yordam beradi. Sahnalashtirish faoliyati bolalarning ma’naviy va ijodiy salohiyatini namoyon etadi va ularga ijtimoiy muhitga moslashish imkoniyatini beradi. O‘qitish va tarbiyalashda kreativ tamoyillarga, ya’ni bolalarning ijodiga, ruhiy-jismoniy hissiyotlariga va shaxs erkinligiga maksimal ravishda e’tibor berish juda muhim hisoblanadi.

2. “Syujetli-rolli oʻyinlar va sahnalashtirish” rivojlanish markazini metodik taʼminlash
Maktabgacha ta’lim tizimida bolaning shaxs sifatida shakllanishida syujetli-rolli o‘yinlar va sahnalashtirish faoliyati muhim o‘rin egallaydi. Ushbu faoliyat turi bolaning ijtimoiy tajribani egallashi, kattalar hayotini anglashga bo‘lgan intilishi, emotsional holatini ifodalashi hamda nutqiy va ijodiy rivojlanishida asosiy omil hisoblanadi. Shu bois maktabgacha ta’lim muassasalarida “Syujetli-rolli o‘yinlar va sahnalashtirish” rivojlanish markazini to‘g‘ri tashkil etish va uni metodik jihatdan ta’minlash pedagogik jarayonning muhim vazifalaridan biridir.
Syujetli-rolli o‘yinlar — bu bolalarning atrof-muhitdagi voqea-hodisalarni, kattalar mehnatini va ijtimoiy munosabatlarni o‘ziga xos tarzda aks ettiruvchi yetakchi faoliyatidir. Bola ushbu o‘yinlar orqali turli rollarni bajaradi, masalan, shifokor, o‘qituvchi, sotuvchi, haydovchi, ota-ona kabi obrazlarga kirib, ularning xatti-harakatlarini takrorlaydi. Bu jarayonda bola jamiyatdagi ijtimoiy rollarni anglaydi, muloqot madaniyatini o‘zlashtiradi hamda o‘zini shaxs sifatida namoyon etadi. Sahnalashtirish faoliyati esa bolalarning badiiy-estetik didini, nutq madaniyatini, obrazli fikrlashini va emotsional ifodalash qobiliyatini rivojlantirishga xizmat qiladi.
Mazkur rivojlanish markazining samarali faoliyat yuritishi uning metodik ta’minotiga bevosita bog‘liq. Metodik ta’minot deganda pedagogik jarayonni tashkil etish uchun zarur bo‘lgan dasturiy hujjatlar, metodik qo‘llanmalar, o‘yin va sahna materiallari, didaktik vositalar hamda pedagogik tavsiyalar majmui tushuniladi. To‘g‘ri tashkil etilgan metodik ta’minot bolalarning yosh va individual xususiyatlarini hisobga olgan holda ularning qiziqishini oshirish, mustaqil faoliyatini qo‘llab-quvvatlash va ijodiy imkoniyatlarini ro‘yobga chiqarishga xizmat qiladi.
“Syujetli-rolli o‘yinlar va sahnalashtirish” rivojlanish markazini metodik ta’minlashda, avvalo, davlat ta’lim standarti va maktabgacha ta’lim dasturlariga tayanish muhimdir. Ushbu hujjatlar bolalarning rivojlanish darajalariga qo‘yiladigan talablarni belgilab beradi hamda pedagog faoliyatining asosiy yo‘nalishlarini aniqlaydi. Metodik ta’minot ushbu talablar asosida ishlab chiqilib, ta’lim-tarbiya jarayonining izchilligini ta’minlaydi.
Markazning metodik ta’minotida didaktik va o‘yin materiallari alohida ahamiyatga ega. Syujetli-rolli o‘yinlar uchun mo‘ljallangan atributlar — turli kasblarga oid liboslar, bosh kiyimlar, kasb anjomlari, maishiy buyumlar maketlari bolalarning tasavvurini boyitadi va o‘yinga bo‘lgan qiziqishini oshiradi. Sahnalashtirish faoliyati uchun esa qo‘g‘irchoqlar, barmoq teatrlar, stol teatri, soyali teatr, niqoblar, dekoratsiyalar va sahna jihozlari zarur hisoblanadi. Ushbu materiallar xavfsiz, estetik jihatdan jozibador va bolalarning mustaqil foydalanishi uchun qulay bo‘lishi lozim.
Metodik ta’minot tarkibiga, shuningdek, badiiy adabiyotlar ham kiradi. Ertaklar, hikoyalar, sahna ko‘rinishlari, dialoglar, she’rlar bolalarning nutqini rivojlantirish, so‘z boyligini oshirish va obrazli fikrlashini shakllantirishga xizmat qiladi. Sahnalashtirish jarayonida bolalar matnni yodlashdan ko‘ra, uning mazmunini tushunishga, obrazni his etishga va o‘z fikrini erkin ifodalashga o‘rganadilar. Bu esa bolalarda nutqiy faollik va ijodiy mustaqillikni rivojlantiradi.
Syujetli-rolli o‘yinlar va sahnalashtirish markazida pedagogning metodik faoliyati muhim ahamiyatga ega. Pedagog bu jarayonda boshqaruvchi emas, balki yo‘naltiruvchi va hamkor sifatida ishtirok etadi. U bolalar uchun qulay va rivojlantiruvchi muhit yaratadi, o‘yin mavzularini rejalashtiradi, bolalarning qiziqish va ehtiyojlarini kuzatib boradi. Pedagog rollarni majburan taqsimlamaydi, balki bolalarning o‘z tanlovini qo‘llab-quvvatlaydi. Zarur hollarda esa bolalarga muloyimlik bilan yo‘l-yo‘riq ko‘rsatadi.
Metodik ta’minotning muhim jihatlaridan biri — tarbiyaviy yo‘nalishdir. Syujetli-rolli o‘yinlar va sahnalashtirish jarayonida bolalarda ijobiy axloqiy sifatlar shakllanadi. O‘yin davomida bolalar o‘zaro hamkorlik qilishni, bir-birini tinglashni, kelishuvga erishishni, mas’uliyatni his etishni o‘rganadilar. Sahnalashtirish faoliyati esa bolalarda o‘ziga bo‘lgan ishonchni oshiradi, jamoa oldida chiqish qilishdan cho‘chimaydigan, fikrini erkin ifodalay oladigan shaxsni tarbiyalaydi.
Xulosa qilib aytganda, “Syujetli-rolli o‘yinlar va sahnalashtirish” rivojlanish markazini metodik ta’minlash maktabgacha ta’lim jarayonining ajralmas qismi hisoblanadi. To‘g‘ri tashkil etilgan metodik ta’minot bolalarning ijtimoiy, nutqiy, emotsional va ijodiy rivojlanishini ta’minlaydi. Pedagog tomonidan yaratilgan qulay va rivojlantiruvchi muhit bolaning mustaqil, faol va ijodkor shaxs sifatida shakllanishiga mustahkam zamin yaratadi.

Nazorat uchun savollar
1. “Syujetli-rolli o‘yinlar va sahnalashtirish” rivojlanish markazining pedagogik jarayoni mazmuni nimadan iborat va u bolaning shaxsiy rivojlanishiga qanday ta’sir ko‘rsatadi?
2. Syujetli-rolli o‘yinlar va sahnalashtirish faoliyatining maktabgacha yoshdagi bolalar rivojlanishidagi pedagogik ahamiyati nimalardan iborat?
3. “Syujetli-rolli o‘yinlar va sahnalashtirish” rivojlanish markazini metodik jihatdan ta’minlash deganda nima tushuniladi va uning asosiy tarkibiy qismlari qaysilar?
4. Mazkur rivojlanish markazida pedagogning roli qanday bo‘lib, u ta’limiy faoliyatni takomillashtirishda qanday vazifalarni bajaradi?
5. Syujetli-rolli o‘yinlar va sahnalashtirish markazida foydalaniladigan o‘yin, sahna va didaktik materiallarga qanday metodik talablar qo‘yiladi?
6. “Syujetli-rolli o‘yinlar va sahnalashtirish” rivojlanish markazida ta’limiy faoliyatni takomillashtirishda shaxsga yo‘naltirilgan yondashuvning ahamiyati nimada?


